Document ID: 31987R0649

*****
ΚΑΝΟΝΙΣΜΟΣ (ΕΟΚ) αριθ. 649/87 ΤΗΣ ΕΠΙΤΡΟΠΗΣ
της 3ης Μαρτίου 1987
για τις λεπτομέρειες εφαρμογής σχετικά με την κατάρτιση του κοινοτικού αμπελουργικού μητρώου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 536/87 (2),
τον κανονισμό (ΕΟΚ) αριθ. 2392/86 του Συμβουλίου της 24ης Ιουλίου 1986 για την κατάρτιση του κοινοτικού αμπελουργικού μητρώου (3), και ιδίως το άρθρο 10,
Εκτιμώντας:
ότι, προκειμένου να εξασφαλισθεί η ενιαία κατάρτιση του μητρώου σε κοινοτικό επίπεδο, είναι απαραίτητο να διευκρινισθούν ορισμένα βασικά στοιχεία· ότι, για το σκοπό αυτό, είναι σκόπιμο να χρησιμοποιηθούν, κατά το δυνατόν, οι ορισμοί οι οποίοι ήδη υπάρχουν στην κοινοτική ή εθνική ρύθμιση που αφορά τον αμπελοοινικό τομέα·
ότι, σύμφωνα με το άρθρο 2 παράγραφος 1 στοιχείο α) του κανονισμού (ΕΟΚ) αριθ. 2392/86, το μητρώο περιλαμβάνει κάθε εκμετάλλευση στην οποία καλλιεργούνται αμπέλια· ότι, δεδομένων των στόχων που επιδιώκει η κατάρτιση του μητρώου, δεν φαίνεται απαραίτητο να συμπεριληφθούν σ' αυτό οι εκμεταλλεύσεις οι οποίες έχουν πολύ περιορισμένη παραγωγή· ότι, κατά συνέπεια, είναι σκόπιμο να προσδιορισθούν οι εκμεταλλεύσεις που πρέπει να συμπεριληφθούν στο μητρώο, λαμβάνοντας ιδίως υπόψη την έκτασή τους καθώς και τα φυσικά ή οικονομικά όρια παραγωγής τα οποία πρέπει να καθορισθούν από τα κράτη μέλη·
ότι το άρθρο 2 του κανονισμού (ΕΟΚ) αριθ. 2392/86 διαχωρίζει τις υποχρεωτικές πληροφορίες που απαιτούνται από την κοινοτική ρύθμιση από τις προαιρετικές πληροφορίες τις οποίες μπορούν, εξάλλου, να απογράφουν τα κράτη μέλη· ότι πρέπει να καταρτισθεί κατάλογος που να περιλαμβάνει τις υποχρεωτικές και οι προαιρετικές πληροφορίες οι οποίες πρέπει να καταχωρούνται, αντίστοιχα, στο φάκελο εκμετάλλευσης και στο φάκελο παραγωγής·
ότι, για ορισμένες περιοχές οι οποίες δεν διαθέτουν ακόμα κτηματολόγιο το οποίο μπορεί να χρησιμεύει σαν βάση για το αμπελουργικό μητρώο, είναι απαραίτητο να προβλεφθούν ειδικές διατάξεις οι οποίες εξασφαλίζουν την κατάρτιση μέσα στην καθορισμένη προθεσμία·
ότι ο κανονισμός (ΕΟΚ) αριθ. 154/75 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 3788/85 (5), προβλέπει την κατάρτιση ελαιοκομικού μητρώου στα κράτη μέλη που παράγουν ελαιόλαδο· ότι, σε ορισμένα κράτη μέλη, είναι δυνατόν να ληφθούν υπόψη μερικά αποτελέσματα των εργασιών που πραγματοποιήθηκαν στα πλαίσια του μητρώου αυτού· ότι πρέπει να διευκρινισθεί ότι τα κράτη μέλη μπορούν να χρησιμοποιήσουν τα αποτελέσματα των εργασιών αυτών, προκειμένου να μειωθεί το κόστος και η διάρκεια κατάρτισης του αμπελουργικού μητρώου·
ότι, για το σκοπό αυτό, είναι απαραίτητο να προβλεφθούν κυρώσεις σε περίπτωση μη τήρησης των υποχρεώσεων στον τομέα αυτό, οι οποίες να συμπληρώνονται, εφόσον παρίσταται ανάγκη, από κυρώσεις που επιβάλλουν τα κράτη μέλη·
ότι πρέπει να καθορισθούν οι προθεσμίες όσον αφορά τη διαβίβαση ορισμένων ανακοινώσεων στην Επιτροπή από τα κράτη μέλη ·
ότι, δυνάμει της πράξης προσχώρησης της Ισπανίας και της Πορτογαλίας, οι διατάξεις σχετικά με την κατάρτιση του αμπελουργικού μητρώου δεν εφαρμόζονται ακόμα στην Πορτογαλία κατά το πρώτο στάδιο· ότι είναι σκόπιμο να προβλεφθούν συγκεκριμένες προθεσμίες με σκοπό την ταχεία κατάρτιση του μητρώου κατά την έναρξη του δεύτερου σταδίου·
ότι η Επιτροπή Διαχειρίσεως Οίνων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθορίζει τις λεπτομέρειες εφαρμογής του κανονισμού (ΕΟΚ) αριθ. 2392/86 για την κατάρτιση του κοινοτικού αμπελουργικού μητρώου.
Άρθρο 2
Για την εφαρμογή του παρόντος κανονισμού, ως:
α) «εκμετάλλευση», νοείται κάθε τεχνικοοικονομική μονάδα που υπόκειται σε ενιαία διαχείριση
- με αμπελουργική έκταση τουλάχιστον 10 ares,
ή
- για τις μονάδες με αμπελουργική έκταση κάτω των 10 ares, εκείνες οι οποίες υπόκεινται σε δήλωση η οποία απαιτείται βάσει της κοινοτικής ή εθνικής ρύθμισης στον αμπελοοινικό τομέα,
ή
- για τις μονάδες που έχουν αμπελουργική έκταση κατώτερη των 10 ares και δεν υπόκεινται στις δηλώσεις που αναφέρονται στη δεύτερη περίπτωση, εκείνες των οποίων η αμπελουργική έκταση παράγει ποσότητες οι οποίες υπερβαίνουν ορισμένα φυσικά ή οικονομικά όρια που καθορίζονται από τα σχετικά κράτη μέλη·
β) «κάτοχος της εκμετάλλευσης», νοείται φυσικό ή νομικό πρόσωπο ή ομάδα των προσώπων αυτών, για λογαριασμό και στο όνομα του οποίου αξιοποιείται η εκμετάλλευση·
γ) «χρησιμοποιούμενη γεωργική έκταση», νοείται το σύνολο της έκτασης των καλλιεργήσιμων εδαφών, των μόνιμων λιβαδιών και βοσκοτόπων, των εδαφών με μόνιμες καλλιέργειες και των περιβολιών·
δ) «καλλιεργούμενη αμπελουργική έκταση», νοείται το σύνολο των εκτάσεων οι οποίες είναι φυτευμένες με αμπέλια σε αμιγή ή συνδυαζόμενη καλλιέγεια, βρίσκονται σε στάδιο παραγωγής ή όχι, προορίζονται κανονικά για την παραγωγή σταφυλών, γλεύκους σταφυλής, οίνου ή/και υλικού αγενούς πολλαπλασιασμού της αμπέλου, που αποτελούν τακτικά αντικείμενο καλλιεργητικών εργασιών με σκοπό τη λήψη ενός εμπορεύσιμου προϊόντος·
ε) «εγκαταλελειμένη αμπελουργική έκταση», νοείται το σύνολο της έκτασης η οποία είναι φυτευμένη με αμπέλια αλλά δεν αποτελεί πλέον αντικείμενο τακτικών καλλιεργητικών εργασιών με σκοπό τη λήψη ενός εμπορεύσιμου προϊόντος·
στ) αμπελοτεμάχιο» νοείται ένα συνεχόμενο τμήμα εδάφους όπως καθορίζεται στο κτηματολόγιο.
Ωστόσο, ελλείψει κτηματολογίου, σαν αμπελοτεμάχιο νοείται συνεχόμενο τμήμα του εδάφους, εντός της ίδιας εκμετάλλευσης, το οποίο αποτελεί ξεχωριστή ενότητα όσον αφορά τον τρόπο αξιοποίησης, το είδος καλλιέργειας και τη φύση της παραγωγής·
ζ) «υλικά αγενούς πολλαπλασιασμού της αμπέλου», «φυτώρια», « μητρικές φυτείες υποκειμένων», «μητρικές φυτείες εμβολίων» κατά την έννοια των όρων που προβλέπονται στην οδηγία 68/193/ΕΟΚ του Συμβουλίου (1)·
η) «οινοποιήσιμες ποικιλίες», «επιτραπέζιες ποικιλίες», νοούνται οι ποικιλίες που προορίζονται για την παραγωγή σταφίδας, κατά την έννοια των όρων που προβλέπονται στον κανονισμό (ΕΟΚ) αριθ. 347/79 του Συμβουλίου (2).
Άρθρο 3
1. Ο κατάλογος των υποχρεωτικών και προαιρετικών πληροφοριών που αναφέρονται στο άρθρο 2 παράγραφος 1 του κανονισμού (ΕΟΚ) αριθ. 2392/86, που πρέπει να καταχωρηθεί στο φάκελο εκμετάλλευσης ή/και στο φάκελο παραγωγής περιλαμβάνεται στο παράρτημα Ι του παρόντος κανονισμού.
Κατά την κατάρτιση του προγράμματος που αναφέρεται στο άρθρο 4 παράγραφος 3 του κανονισμού (ΕΟΚ) αριθ. 2392/86, τα κράτη μέλη προσδιορίζουν την κατανομή των εν λόγω πληροφοριών σε κάθε φάκελο
2. Σε περίπτωση που η καλλιέργεια της αμπέλου συνδυάζεται με άλλες καλλιέργειες, ο φάκελος εκμετάλλευσης περιλαμβάνει, εκτός από τη συνολική έκταση του σχετικού αμπελοτεμαχίου, την αμπελουργική έκταση που έχει μετατραπεί σε αμιγή καλλιέργεια. Η μετατροπή πραγματοποιείται με τη βοήθεια κατάλληλων συντελεστών που καθορίζονται από το κράτος μέλος.
3. Οι πληροφορίες σχετικά με τα χαρακτηριστικά των αμπελοτεμαχίων αναφέρονται ξεχωριστά για κάθε αμπελοτεμάχιο στο φάκελο εκμετάλλευσης. Ωστόσο, όταν η ομοιογένεια, οι φυσικές συνθήκες, το είδος καλλιέργειας και η φύση του λαμβανόμενου προϊόντος το επιτρέπουν, τα κράτη μέλη μπορούν να συγκεντρώσουν στο φάκελο εκμετάλλευσης πληροφορίες για σύνολο αποτελούμενο από περισσότερα συνεχόμενα αμπελοτεμάχια ή τμήμα (τμήματα) συνεχόμενου(ων) αμπελοτεμαχίου(ων), εφόσον παραμένει δυνατή η αναγνώριση κάθε αμπελοτεμαχίου.
4. Κατά την κατάρτιση του αμπελουργικού μητρώου και με την ευκαιρία κάθε ενημέρωσής του, τα κράτη μέλη απογράφουν το σύνολο των αμπελουργικών εκτάσεων που δεν αποτελούν τμήμα των εκμεταλλεύσεων κατά την έννοια του άρθρου 2 στοιχείο α).
Άρθρο 4
Στις περιοχές όπου δεν υπάρχει κτηματολόγιο κατά την κατάρτιση του αμπελουργικού μητρώου, τα κράτη μέλη εξασφαλίζουν, το αργότερο κατά τη στιγμή των τακτικών ενημερώσεων που αναφέρονται στο άρθρο 5 παράγραφος 3 του κανονισμού (ΕΟΚ) αριθ. 2392/86, την προσαρμογή του μητρώου στο κτηματολόγιο, σύμφωνα με το ρυθμό ολοκλήρωσης του εν λόγω κτηματολογίου.
Άρθρο 5
Προκειμένου να μειωθεί το κόστος κατάρτισης του αμπελουργικού μητρώου και να επιταχυνθεί η πραγματοποίησή του, τα κράτη μέλη μπορούν να χρησιμοποιήσουν την τεχνολογία και τα τεχνικά μέσα που έχουν καταστεί διαθέσιμα στα πλαίσια της κατάρτισης του ελαιοκομικού μητρώου που αναφέρονται στον κανονισμό (ΕΟΚ) αριθ. 154/75.
Άρθρο 6
Τα ονόματα και οι προθεσμίες κατάρτισης των διοικητικών μονάδων για τις οποίες, σύμφωνα με το άρθρο 4 παράγραφος 1 δεύτερο εδάφιο του κανονισμού (ΕΟΚ) αριθ. 2392/86, μειώνεται η διάρκεια για την κατάρτιση του μητρώου, αναφέρονται στο παράρτημα ΙΙ.
Άρθρο 7
1. Τα πρόσωπα τα οποία δεν έχουν τηρήσει τις υποχρεώσεις που προβλέπονται στο άρθρο 3 παράγραφος 2 του κανονισμού (ΕΟΚ) αριθ. 2392/86, δεν μπορούν να επωφεληθούν από τα μέτρα που προβλέπονται στα άρθρα 7, 10, 11, 12α, 14, 14α και 15 του κανονισμού (ΕΟΚ) αριθ. 337/79, μέχρις ότου συμμορφωθούν προς τις υποχρεώσεις τους.
2. Τα κράτη μέλη λαμβάνουν τα αναγκαία μέτρα για την επιβολή κυρώσεων, ανάλογα με τη σοβαρότητα της περίπτωσης, όταν δεν τηρούνται οι υποχρεώσεις που προβλέπονται στο άρθρο 3 παράγραφος 2 του κανονισμού (ΕΟΚ) αριθ. 2392/86.
Άρθρο 8
Τα κράτη μέλη ανακοινώνουν στην Επιτροπή:
- το αργότερο κατά τη διαβίβαση των προγραμμάτων που αναφέρονται στο άρθρο 4 παράγραφος 3 του κανονισμού (ΕΟΚ) αριθ. 2392/86, τα φυσικά ή οικονομικά όρια που αναφέρονται στο άρθρο 2 στοιχείο α) καθώς και τους συντελεστές μετατροπής που αναφέρονται στο άρθρο 3 παράγραφος 2,
- το ταχύτερο δυνατό και το αργότερο τρεις μήνες μετά τις απογραφές, τις αμπελουργικές εκτάσεις που αναφέρονται στο άρθρο 3 παράγραφος 4,
- το αργότερο κατά τη διαβίβαση των προγραμμάτων που αναφέρονται στο άρθρο 4 παράγραφος 3 του κανονισμού (ΕΟΚ) αριθ. 2392/86, τον κατάλογο των υπηρεσιών που αναφέρονται στο άρθρο 7 παράγραφος 2 του εν λόγω κανονισμού,
- το αργότερο στις 31 Αυγούστου κάθε έτους, την έκθεση που αναφέρεται στο άρθρο 8 πρώτο εδάφιο του κανονισμού (ΕΟΚ) αριθ. 2392/86,
- εκτός από περιπτώσεις επείγουσας ανάγκης, σε προθεσμία δύο μηνών από τη λήψη αίτησης, τα συμπληρωματικά στοιχεία εκτίμησης που αναφέρονται στο άρθρο 8 τρίτο εδάφιο του κανονισμού (ΕΟΚ) αριθ. 2392/86,
- το αργότερο στις 30 Νοεμβρίου κάθε έτους, έκθεση σχετικά με τις περιπτώσεις των προσώπων που δεν τήρησαν τις υποχρεώσεις τους που αναφέρονται στο άρθρο 7 παράγραφος 1, καθώς και τα επακόλουθα μέτρα που έχουν ληφθεί.
Άρθρο 9
Στην Πορτογαλία, το αμπελουργικό μητρώο καταρτίζεται, στο σύνολό του, το αργότερο στο τέλος του δεύτερου σταδίου που αναφέρεται στο άρθρο 260 της πράξης προσχώρησης.
Η Πορτογαλία διαβιβάζει στην Επιτροπή σε τρεις μήνες μετά την έναρξη του εν λόγω δευτέρου σταδίου, το πρόγραμμα που αναφέρεται στο άρθρο 4 παράγραφος 3 του κανονισμού (ΕΟΚ) αριθ. 2392/86, καθώς και τον κατάλογο των υπηρεσιών που αναφέρεται στο άρθρο 7 παράγραφος 2 του εν λόγω κανονισμού.
Άρθρο 10
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Μαρτίου 1987.

Labels: 12
6